ທ່ານ ຫງວຽນຊວັນຝຸກ ນາຍົກລັດຖະມົນຕີແຫ່ງ ສສ.ຫວຽດນາມ ຕ້ອນຮັບທ່ານ ກາຣ໌ລອສ ອະກອສຕີໂຍ ໂດ ໂຣຊາຣິໂອ ນາຍົກລັດຖະມົນຕີແຫ່ງ ສາທາລະນະລັດ ໂມຊຳບິກ. (ພາບ: TTXVN)
ວກ.ອອນໄລ - ໂດຍຕອບສະໜອງຕາມຄຳເຊື້ອເຊີນຂອງທ່ານ ຫງວຽນຊວັນຝຸກ ນາຍົກລັດຖະມົນຕີແຫ່ງ ສສ.ຫວຽກນາມ, ທ່ານ ກາຣ໌ລອສ ອະກອສຕີໂຍ ໂດ ໂຣຊາຣິໂອ ນາຍົກລັດຖະມົນຕີແຫ່ງ ສ.ໂມຊຳບິກ ໄດ້ມາຢ້ຽນມຢາມປະເທດຫວຽດນາມຢ່າງເປັນທາງການ ແຕ່ວັນ 31 ກໍລະກົດ ຫາວັນທີ 3 ສິງຫາ 2017.
ໃນຂອບການຢ້ຽມຢາມ, ທ່ານນາຍົກລັດຖະມົນຕີ ກາຣ໌ລອສ ອະກອສຕີໂຍ ໂດ ໂຣຊາຣິໂອ ໄດ້ພົບປະເຈລະຈາກັບທ່ານນາຍົກລັດຖະມົນຕີຫວຽດນາມ ຫງວຽນຊວັນຝຸກ; ຢ້ຽມຄຳນັບທ່ານເລຂາທິການໃຫຍ່ ຫງວຽນຝູຈ້ອງ; ຢ້ຽມຢາມເຮັດວຽກຢູ່ທີ່ຄະນະກຳມະການແຫ່ງຊາດເພື່ອການຮັບມືກັບອຸບັດຕິເຫດ, ໄພທຳມະຊາດ ແລະ ຄົ້ນຫາກູ້ໄພຂອງຫວຽດນາມ; ຢ້ຽມຢາມສຳນັກງານໃຫຍ່ຂອງກຸ່ມບໍລິສັດ ຫວຽດແທນ (Viettel Group). ຄະນະຜູ້ແທນຂັ້ນສູງຂອງລັດຖະບານ ໂມຊຳບິກ ໄດ້ເຮັດວຽກກັບກະຊວງກະສິກຳແລະພັດທະນາຊົນນະບົດ. ນາຍົກລັດຖະມົນຕີໂມຊຳບິກ ໄດ້ວາງພວງມາລາທີ່ອະນຸສາວະລີບັນດາວິລະຊົນທີ່ໄດ້ເສຍຊີວິດເພື່ອຊາດ ແລະວາງພວງມາລາໄຫວ້ອາໄລທີ່ສຸສານປະທານໂຮ່ຈີມິນ.
ໃນບັນຍາກາດແຫ່ງມິດຕະພາບແລະຄວາມໃກ້ຊິດສະໜິດສະໜົມ, ໃນບັນດາການພົບປະຫາລື, ສອງຝ່າຍໄດ້ສະແດງຄວາມເພິ່ງພໍໃຈ ກ່ຽວກັບຄວາມພົວພັນມິດຕະພາບທີ່ເປັນມູນເຊື້ອລະຫວ່າງຫວຽດນາມ-ໂມຊຳບິກ ທີ່ພວມພັດທະນາຢ່າງດີງາມ, ໃນນັ້ນມີການຮ່ວມມືຢ່າງເລິກເຊິ່ງໃນຂົງເຂດຈຳນວນໜຶ່ງ. ໂມຊຳບິກສະແດງຄວາມຊົມເຊີຍຕໍ່ປະຫວັດສາດແຫ່ງການຕໍ່ສູ້ປົດປ່ອຍຊາດທີ່ພິລະອາດຫານຂອງປະຊາຊົນຫວຽດນາມ ແລະ ຕີລາຄາສູງຕໍ່ບັນດາຜົນສຳເລັດທີ່ຫວຽດນາມບັນລຸໄດ້ ໃນການກໍ່ສ້າງແລະພັດທະນາປະເທດ. ຫວຽດນາມອວຍພອນຊົມເຊີນບັນດາຜົນສຳເລັດໃນການພັດທະນາເສດຖະກິດ-ສັງຄົມ ກໍ່ຄືບັນດາຄວາມມານະພະຍາຍາມປະຕິຮູບຂອງໂມຊຳບິກ ໃນເວລາທີ່ຜ່ານມາ, ພິເສດແມ່ນຄວາມພະຍາຍາມຜ່ານຜ່າຄວາມຫຍຸ້ງຍາກໃນສອງປີ 2015 - 2016.
ກ່ຽວກັບຄວາມພົວພັນທາງດ້ານການເມືອງ, ສອງຝ່າຍເຫັນດີເປັນເອກະສັນຈະຮັກສາມູນເຊື້ອໃນການແລກປ່ຽນຄະນະຜູ້ແທນຂັ້ນຕ່າງໆ, ການປະສານສົມທົບແລະຊ່ວຍເຫຼືອຊຶ່ງກັນແລະກັນ ໃນບັນດາເວທີສາກົນ; ຕັ້ງໜ້າປະກອບສ່ວນເຂົ້າໃນການຮັກສາສັນຕິພາບ ແລະການຮ່ວມມື ຢູ່ພາກພື້ນຕ່າງໆແລະຢູ່ໃນໂລກ ບົນພື້ນຖານເຄົາລົບນັບຖືກົດໝາຍສາກົນ, ແກ້ໄຂຂໍ້ຂັດແຍ່ງ ພິພາດຕ່າງໆ ດ້ວຍສັນຕິວິທີ, ສອດຄ່ອງກັບກົດໝາຍສາກົນ. ເນື່ອງໃນໂອກາດນີ້, ຫວຽດນາມສະເໜີນຳໂມຊຳບິກ ໃຫ້ການສະໜັບສະໜູນຫວຽດນາມສະໝັກເປັນສະມາຊິກບໍ່ຖາວອນຂອງສະພາຄວາມໝັ້ນຄົງສະຫະປະຊາຊາດ (ສະໄໝ 2020 - 2021) ແລະສະໜັບສະໜູນການສະມັກຂອງຫວຽດດນາມເຂົ້າໃນຕຳແໜ່ງຜູ້ອຳນວຍການຢູເນສໂກ (2017 - 2021).
ກ່ຽວກັບການຄ້າ-ການລົງທຶນ ແລະ ການຮ່ວມມືພັດທະນາ, ສອງຝ່າຍຮັບຮອງຜົນສຳເລັດທີ່ດີງາມຂອງການຮ່ວມລົງທຶນໂທລະຄົມມະນາຄົນ ໂມວີແທນ (Movitel) ລະຫວ່າງກຸ່ມບໍລິສັດ Viettel ຫວຽດນາມ ກັບບໍລິສັດລົງທຶນ SPI ຂອງໂມຊຳບິກ ແລະ ໂຄງການຮ່ວມມືຄົ້ນຄວ້າພັດທະນາຕົ້ນໄມ້ທັນຍາຫານແລະຕົ້ນໄມ້ອາຫານຂອງຫວຽດນາມຢູ່ໂມຊຳບິກ. ຝ່າຍໂມຊຳບິກຫວັງວ່າ ກຸ່ມບໍລິສັດ Viettel ຈະເປີດກວ້າງການທຸລະກິດ ແລະ ຮຽກຮ້ອງບັນດາວິສາຫະກິດຫວຽດນາມເປີດກວ້າງການເຄື່ອນໄຫວໃນບັນດາຂົງເຂດອື່ນເຊັ່ນ ການຄ້າ, ນ້ຳມັນເຊື້ອໄຟ, ຂົນສົ່ງທາງທະເລ, ປຸງແຕ່ງຜະລິດຕະພັນກະສິກຳ, ເຄື່ອງທະເລ… ເພື່ອແນໃສ່ບັນລຸໄດ້ໂດຍໄວ ບັນດາເປົ້າໝາຍການຄ້າ-ການລົງທຶນ ທີ່ການນຳຂອງສອງປະເທດໄດ້ວາງໄວ້. ສອງຝ່າຍສູ້ຊົນເຮັດໃຫ້ໂມຊຳບິກກາຍເປັນຄູ່ຮ່ວມມືແຖວໜ້າຂອງຫວຽດນາມ ຢູ່ອາຟຣິກກາ ຊາຮາຣາ ແລະ ຫວຽດນາມກາຍເປັນຂົວເຊື່ອມຕໍ່ຂອງໂມຊຳບິກ ກັບພາກພື້ນອາຊີຕາເວັນອອກສຽງໃຕ້.
ໃນການຢ້ຽມຢາມນີ້, ຫວຽດນາມເຫັນດີເປັນເອກະສັນຈະເພີ່ມທະວີການແລກປ່ຽນບົດຮຽນກ່ຽວກັບການພັດທະນາໃນບັນດາຂົງເຂດທີ່ໂມຊຳບິກມີຄວາມຕ້ອງການເຊັ່ນ: ປ້ອງກັນແລະຕ້ານໄພທຳມະຊາດ, ພະຍາກອນອາກາດ, ຮັບມືກັບການປ່ຽນແປງຂອງດິນຟ້າອາກາດ, ການສຶກສາ-ກໍ່ສ້າງ, ແລກປ່ຽນຜູ້ຊ່ຽວຊານ ແລະ ການປ້ອງກັນປະເທດ-ປ້ອງກັນຄວາມສະຫງົບ. ຫວຽດນາມສະເໜີໃຫ້ໂມຊຳບິກອຳນວຍຄວາມສະດວກໂດຍໄວໃຫ້ວິສາຫະກິດຫວຽດນາມເປີດຄັງສິນຄ້າທັນບົນ, ພັດທະນາຊ່ອງທາງການຈັດນຳໜ່າຍ, ກໍ່ຄືບູລະນະຂອບກົດໝາຍການລົງທຶນໃຫ້ແກ່ນັກລົງທຶນຕ່າງປະເທດ.
ສອງຝ່າຍໄດ້ເປັນສັກຂີພິຍານພິທີເຊັນບົດບັນທຶກຊ່ວຍຈຳກ່ຽວກັບການຮ່ວມມືໃນການປົກປັກຮັກສາສັດປ່າແລະພືດ ແລະ ພິທີເຊັນຫຍໍ້ໃນສັນຍາກ່ຽວກັບການບໍລິການຂົນສົ່ງທາງອາກາດ ລະຫວ່ງລັດຖະບານ ສສ.ຫວຽດນາມ ແລະ ລັດຖະບານ ສ.ໂມຊຳບິກ.
ການຢ້ຽມຢາມປະເທດຫວຽດນາມຢ່າງເປັນທາງການຂອງທ່ານນາຍົກລັດຖະມົນຕີ ກາຣ໌ລອສ ອະກອສຕີໂຍ ໂດ ໂຣຊາຣິໂອ ຖືກຖືວ່າເປັນຂີດໝາຍທີ່ສຳຄັນໃນການພົວພັນລະຫວ່າງສອງປະເທດ ນັບແຕ່ການຢ້ຽມຢາມໂມຊຳບິກ ຂອງທ່ານປະທານປະເທດຫວຽດນາມ ເຈືອງເຕິນຊາງ ເມື່ອເດືອນມີນາ 2016. ການຢ້ຽມຢາມປະກອບສ່ວນເຂົ້າໃນການເພີ່ມທະວີຄວາມພົວພັນມິດຕະພາບທີ່ເປັນມູນເຊື້ອ ລະຫວ່າງຫວຽດນາມ-ໂມຊຳບິກ, ຜ່ານສິ່ງດັ່ງກ່າວນັ້ນ, ຊຸກຍູ້ການພົວພັນຮ່ວມມືຍິ່ງກວ່າອີກ ທາງດ້ານການເມືອງ, ການຄ້າ, ການລົງທຶນ ກໍ່ຄືບັນດາຂົງເຂດທີ່ທັງສອງຝ່າຍມີຄວາມສົນໃຈຮ່ວມກັນໃນເວລາຕໍ່ໜ້າ./.
ໂດຍ ເຟືອງຈ່າ